Адыгэбзэм и лъэкІкІэ ягъэбзэрабзэ
Хэку гъэзэжынымкІэ Адыгэ Хасэмрэ (Онтарио — Канадэ) ХьэтIохъущокъуэ Къазий и цIэр зезыхьэ Адыгэбзэ Хасэмрэ (Налшык — Къэбэрдей-Балъкъэр Республикэ) зэгъусэу къызэрагъэпэщу Iуэтэж тхыным теухуауэ адыгэ тхакІуэ Натхъуэ Къадыр и цІэкІэ ирагъэкIуэкIа зэпеуэр иджыблагъэ и кIэм нэсащ.
Ар теухуат адыгэбзэр лъэпкъым и къэгъэщIыгъэ нэхъ лъапIэ дыдэхэм зэращыщым щІалэгъуалэм гу лъегъэтэным, абы пщIэ хуищIын, хуэ- сакъын икIи ихъумэн зэрыхуейр къыгурыгъэIуэным, анэдэлъхубзэкIэ псэлъэныр, гупсысэныр, тхэныр, еджэныр пщIэ зыпылъ Iуэхугъуэу зэрыщытыр и фIэщ щIыным. Абы къищынэмыщIауэ, къызэгъэпэщакIуэхэр зыхущIэкъуахэм ящыщщ псалъэ зэгъэпэщакIэ зи гупсысэр къэзыIуэтэф щIалэгъуалэр нахуэ къащIыныр, утыкум кърашэныр, ягъэгушхуэныр.
Дауи, гурыIуэгъуэщ, хэт и псалъэ зэгъэпэщыкIэр нэхъ екIу, хэт и къэIуэтэкIэр нэхъ зэпэщ жыпIэу зи гупсысэкIэ, зи дуней лъагъукIэкIэ зэмыщхь сабийхэм я тхыгъэхэр къызэрапщы- тэ пщалъэхэм щIэбгъэкIыныр зэрыгугъур. Ауэ Iуэхур зэпеуэ жыпхъэм иувэмэ, хьэрхуэрыр нэхъ къызэщIэрыуэну, абы хыхьэну ныбжьыщIэхэри нэхъ къызэрылэну ягъэуващ къызэгъэпэщакIуэхэм. Адыгэбзэ Хасэм хэтхэр, а гупсысэм хэлъ захуагъэр къалъытэри, Iуэхум еувэлIащ.
Зэпеуэр зэрекIуэкIа хабзэм ипкъ иткIэ, тхыгъэм фIэщыгъэ игъуэтамрэ абы къыщыIуэта хъуа гупсысэмрэ зэрызэпэджэж-зэрызэтехуэ щIыкIэм, ар зи IэдакъэщIэкIым къигъэлъэгъуа гупсысэкIэм и щIэщыгъуагъым, къыщыIэта Iуэхугъуэхэр зэпкърыха, къэIуэта зэрыхъуам и кууагъым, нэгъуэщIхэм къащхьэщигъэкIыу хэлъ щхьэхуэныгъэхэм, бзэр купщIафIэ, гукъинэж зыщIу щыIэ Iэмалхэр къызэригъэсэбэпыфам къэпщытакIуэ-хэр еплъащ.
Зэпеуэм хэтахэр я ныбжьым теухуауэ зэщхьэщыгъэкІауэ щытащ: курыт еджапIэм щеджэу зи ныбжьыр илъэс 14 -1 7-хэм ит еджакIуэхэм я тхыгъэхэр зы унэтIыныгъэм къызэщIиубыдэрт, курыт еджапIэр къаухауэ, адэкIэ еджэу е лэжьыгъэ IэнатIэ пэрыту зи ныбжьыр илъэс 25-м щІимыгъу щІалэгъуалэми я унэтIыныгъэр щхьэхуэт.
Мазэ зыбжанэкIэ екIуэкIа мы зэпеуэм япэ унэтIыныгъэмкIэ къыщы-хэжаныкIащ:
Щоджэн Самирэ, Къармэхьэблэ дэт, Къамбий Мухьэб и цIэр зезыхьэ 1-нэ курыт еджапIэм и еджакIуэм балли 137-рэ иIэщ, япэ увыпIэр хуагъэфэщащ (адыгэбзэмрэ литературэмкIэ езыгъаджэр Лыхь Людми-лэщ). И тыгъэр сом минипщI (сом 10.000) мэхъу.
Бахъсэн Адалинэ, Бахъсэн къалэ дэт 6-нэ курыт еджапIэм и еджакIуэм балли 131-рэ хуагъэуващ, етIуанэ увыпIэри къылъысащ (адыгэбзэмрэ литературэмкIэ езыгъаджэр Лосэн Жаннэщ). И тыгъэр сом минитху (сом 5.000) мэхъу.
Къущхьэбий Камилэ, Налшык къалэ дэт 26-нэ курыт еджапIэм и еджакIуэщ, балли 128-рэ къихьащ, ещанэ увыпIэр и Iэрылъхьэщ (адыгэбзэмрэ литературэмкIэ езыгъаджэр Къанло Эльбинэщ). И тыгъэр сом минищ (сом 3.000) мэхъу.
Курыт еджапIэр къэзыухауэ IэщIагъэрэ лэжьыгъэм пыщIа хъуа ныбжьыщIэхэм я унэтIыныгъэм къыщыхэжаныкIащ:
КъуэщIысокъуэ Елдар, Къэбэрдей-Балъкъэр къэрал университетым и студентщ, балли 135-рэ иIэщ, япэ увыпIэр хуагъэфэщащ. И тыгъэр сом мин тIощI (сом 20.000) мэхъу.
Быхъурэ Камилэ, Къэбэрдей-Балъкъэр къэрал университетым и студентщ, балли 119-рэ къихьащ, етIуанэ увыпIэр къылъысащ. И тыгъэр сом минипщI (сом 10.000) мэхъу.
Тэтэр Iэминэ, Къуэшыркъуей къуажэ дэт ЩэнхабзэмкIэ унэм и лэжьакIуэщ, балли 118-рэ и Iэрылъхьащ, ещанэ увыпIэри къихьащ. И тыгъэр сом минибл (сом 7.000) мэхъу.
Художественнэ текстыр, къызэрыхэдгъэщащи, балл пщалъэм и шыбзэм щIэбгъэкIыныр хьэлъэщ. Тхыгъэхэм я бзэр зэгъэпэщыкIэ хабзэ-хэм тет пэтми, къэлъытэн хуейт ахэр зи IэдакъэщIэкIым и гупсысэм и къэухьри, псалъэр зэрызэблигъэкI, гупсысэ къиIуатэм зэрыригъэкIу Iэмалхэри, псалъэухахэр зэрызэIуищэ щIыкIэри. КъэпщытакIуэхэм зэдэарэзыуэ къыхагъэщащ тхыгъэ къыхэкIахэр купщIафIэу, гупсысэ зэхуэмыдэхэр екIуу щызэхэухуэнауэ зэрыщытыр икIи трагъэчыныхьащ ахэр утыку ихьэн, хэIущIыIу щIын зэрыхуейм.
Зи тхыгъэкIэ къыхэжаныкIа ныбжьыщIэхэм адыгэбзэм и лъэкIыныгъэр нэхъри нэхъыбэжу ягъэ-лъагъуэу, ефIакIуэу псэуну ди гуапэщ.
ШУРДЫМ Динэ.
